
Pozvali su ga da dođe u školu. Učiteljica njegove kćerke željela je da razgovara sa nekim od roditelja. Meri je uglavnom bila ta koja je išla na roditeljske sastanke i na konsultacije. Ali, ovaj put je on odlučio da ide. Prije nekoliko dana se vratio u Kvebek i želio je da naredne slobodne dane što više posveti svojoj porodici, a posebno svojoj desetogodišnjoj kćerki Džesici.

Nije znao zbog čega je željela da razgovara. I da li je u pitanju bio nekakav problem? Džesika je bila veoma dobra u školi. I do sada nije bilo nikakvih značajnijih pritužbi na njeno ponašanje.

Stigao je u dogovoreno vrijeme i malo je pričekao u hodniku ispred vrata njenog kabineta. Uživao je u dječijoj graji svuda okolo. To ga je oraspoložilo. Nije bio često u ovakvom okruženju. Priroda njegovog posla je bila sasvim drugačija. I svaki put, kada bi dobio slobodno i došao na odmor kod svoje porodice u Kvebek, nastojao je što više da se posveti njima, da što više budu zajedno, da izlaze i putuju, te da rade sve ono što bi porodice i trebale da rade.

Nakon nekoliko minuta, plavokosa učiteljica srednjih godina ga je pozvala da uđe u kancelariju. Odmah je to učinio. Ona je sjela za svoj radni sto, a on na stolicu preko puta nje. 

„Gospodine Džeksone, drago mi je što smo se upoznali“, srdačno je rekla ona. „Ja sam Veronika, Džesikina učiteljica.“ 

„Drago mi je, Veronika“, odvratio je. „Molim vas, nema potrebe za formalnošću. Zovite me Ken.“ 

„U redu, Kene“, složila se učiteljica. I opušteno se osmijehnula. „Nismo imali priliku da se ranije upoznamo. U prethodnom periodu je vaša supruga dolazila na sastanke i konsultacije.  

„Da, ona je stalno ovdje. Meri radi od kuće. IT poslovi. Ja sam, s druge strane, veoma često odsutan. I kada dođem kući, onda volim da svo raspoloživo vrijeme iskoristim sa njima dvjema.“

„Vi, koliko sam upućena, radite u mornarici“, oprezno je konstatovala učiteljica Veronika. 

„Da, ja sam u mornarici. I priroda mog posla je takva da sam veoma često odsutan i da dosta vremena provodim na okeanu“, odvratio je Ken. 

„Razumijem vas. I to je sve u redu. I ja sam vas danas, na nekakav način, i zvala zbog toga. U pitanju i jeste vaš posao, ali ne to što zaista radite, nego ono što vaša kćerka misli da radite.“

„Ne razumijem.“

„Razlog zbog kojeg sada razgovaramo jeste pismeni rad koji smo imali prije nekoliko dana. Zadatak je bio da svako od učenika napiše sastav na temu o zanimanju jednog od roditelja. Džesika je pisala o vama, odnosno o vašem poslu“, nastavila je učiteljica.

„I?“

„Kao što sam rekla, trebalo je da napiše nešto o zanimanju roditelja, ono što jedan od njenih roditelja zaista radi, a ne da izmišlja i piše fantastične priče“, nastavila je učiteljica Veronika. „Ona je dobra učenica, pametna i vrijedna, nije sklona laganju niti deluziji, ali sada je napisala nešto zbog čega sam morala da vas pozovem na razgovor jer se iskreno brinem da se kod nje ne pojave određeni problemi.“

„Kakvi problemi?“ 

„Vi ste često odsutni. I sigurno joj jako nedostajete. U takvim okolnostima dijete  može u glavi kreirati neku svoju stvarnost, nekakvu imaginaciju, a kojom će nastojati na svoj način da opravda vašu odsutnost iz njenog života. Izvinite, ja vas ni najmanje ne osuđujem, vi radite svoj posao, vi ste pripadnik vojne mornarice i imate svoje dužnosti i obaveze prema našoj zemlji. I ja to veoma cijenim. Međutim, možda Džesika to drugačije posmatra i zato fantazira o vašem poslu, izmišlja svakakve ludosti, u svojoj glavi kreira idealizovanu sliku o vama i vašem poslu, i pravi bajku od nečega što to nije.“

„Džesika je pametna djevojka. I ona dobro zna koliko je volim i koliko mi nedostaje kada sam na putu“, rekao je Ken. „Kada god sam ovdje, sve joj nadoknadim. I trudim se da budem što češće, iako to nije uvijek moguće. Takav mi je posao. Ali, takođe, i ona je svjesna čime se bavim i mislim da to razumije.“

„Ipak, počela je da fantazira i da stvara veoma bajkovitu sliku vaših plovidbi po okeanu. To je malo previše. I to je ono što me je iznenadilo i zabrinulo, a upravo iz razloga što do sada nije to radila i što je uvijek bila djevojčica za primjer.“ 

„Šta je napisala o mom poslu?“

„Da, stigli smo do toga. I to je razlog zbog čega vam sve ovo govorim“, ozbiljnim tonom je rekla učiteljica Veronika. „U sastavu na temu zanimanje jednog od roditelja, Džesika je napisala da je njen otac nekakav čuvar ledenog zida.“  

„Čuvar ledenog zida?“  

„Da. Baš tako kako sam rekla“, nastavila je plavokosa učiteljica. Djelovala je zabrinuto. „Napisala je da vi plovite sjevernim morima u nekakvom brzom vojnom brodu i da imate zadatak da štitite taj ledeni zid i sprečavate bilo koga da mu se približi i sazna za njegovo postojanje.“

„Ha, ha! Interesantno!“, uz osmijeh je odvratio. 

„O tome vam čitavo vrijeme govorim. Ona je u svojoj glavi stvorila bajku o tome da je zemlja ravna ploča i da je sa svih strana okružuje ledeni zid koji sprečava da voda iz mora i okeana iscuri u svemir. I vi ste glavni akter u toj bajci, princ na bijelom konju, odnosno mornar u ratnom vojnom brodu, koji drži stvari pod kontrolom i koji je veoma bitan faktor u tom njenom fantazijskom svijetu.“

„Nadam se da Džesika neće imati problema zbog toga“, odvratio je on. „Razgovaraću sa njom i objasniću joj sve ovo što ste mi rekli. Vjerovatno ste u pravu. U pitanju je moje povremeno duže odsustvo. Ipak, vjerujem da malo fantastike neće nešto posebno uticati na njene ocjene. Rekli ste da je do sada uvijek bila okej.“  

„Naravno, Kene. Ne brinite zbog toga“, odlučna je bila učiteljica. „Džesika je odlična učenica. Posebno je dobra u pisanju. Iako je pisala fantastiku, ipak joj ni ovaj put nisam umanjila ocjenu. Sve je napisala besprekorno. Samo sam željela da popričam sa vama u vezi s tim i da vas na vrijeme upozorim na njene deluzije i nestvarni svijet koji počinje da kreira u svojoj glavi.“ 

„Hvala vam na ovom razgovoru, Veronika“, osmijehnuo se Ken. I zatim je ustao sa stolice. „Ne brinite, porazgovaraću sa njom i vjerujem da će sve biti u redu.“

Nakon toga je izašao iz učiteljičinog kabineta i otišao je pravo kući. Džesika i Meri su ga tamo čekale. Bilo je vrijeme ručku. I on je posebno uživao u tome. Njih dvije i on.

„Tvoja učiteljica mi je ispričala šta si napisala u pismenom radu.“

„Izvini, tata!“, odvratila je njegova kćerka. „Bilo mi dosadno i htjela sam malo da se zezam. Neću više, obećevam!“

Osmijehnu joj se. I ona je njemu. Svo troje su se smješkali i opušteno uživali u pečenoj piletini sa blitvom i krompirom kao prilogom. Ručak je protekao sjajno. Takođe, i cijeli taj dana.  

I narednih dana su uživali zajedno. On, Džesika i Meri. Šetali su po parkovima, obilazili tržne centre, odlazili na izlete van grada, išli u bioskop, te kod kuće igrali video-igre, crtali i bojili razne slike, te zezali se na razne druge načine. 

A onda je morao da ide. Prošle su tri sedmice koliko je imao slobodno i sada je morao da se vrati na brod. Pozdravio se sa svojom suprugom Meri, te sa svojom kćerkicom Džesikom, a onda se odvezao do vojne luke gdje ga je čekao njegov brod i njegove kolege mornari. 

Isplovili su u zoru. Polako su krenuli u pravcu sjeveroistoka u oklopnom vojnom brodu koji je imao prilično veliku vatrenu moć.

Otišao je u kabinu koja se nalazila u potpalublju. Odmorio se i malo odspavao. Kasnije je ponovo izašao gore na palubu. Bilo je prilično hladno. Nosio je bijelu bundu sa krznom i zapalio cigaretu. Povukao je par dimova. 

„Da li je bilo kakvih kontakata do sada?“, upitao je oficira pored sebe.

„Nešto ranije je primijećen jedan ribarski brod južno od nas. Lovci na tune. Ali, još uvijek je daleko. Za sada ih samo pratimo, pa ako bude potrebe, onda ćemo da intervenišemo“, odvratio je oficir. I on je nosio krznenu bundu.  

„U redu. Pratite ih i obavještavajte me o svemu“, odvratio je Ken. Povukao je naredni dim cigarete i opušteno razgledao morski krajolik ispred sebe. Gledao je u nekoliko stotina metara visoki bijeli zid od leda i snijega koji se nalazio u daljini i koji se protezao širom horizonta. Nije imao početka niti kraja. Bio je impresivan. Iako je već godinama stalno gledao u njega, uvijek se nanovo oduševljavao ovim čudom prirode. Ledeni zid koji okružuje zemlju.

I bajka koja to nije.  

Nevjerovatni gospodin Roberts

„Gospodine Roberts, da li možete da mi objasnite ovu fotografiju?“, upitao ga je novinar koji je sjedio u fotelji preko puta njegovog radnog stola u prostranoj kancelariji u sjedištu njegove kompanije u Londonu. U pitanju je bila crno-bijela fotografija koja je, nesumnjivo, uslikana veoma davno. I na njoj se nalazio on.  

„Šta je u vezi s tom fotografijom?“, upitao je radoznalog novinara. Pred njim je sjedio Aleks Viler, poznati novinar jednog senzacionalističkog portala koji se bavio teorijama zavjere. Prije nekoliko dana je najavio svoj dolazak i rekao mu je za tu fotografiju. Odlučio je da ga primi. On mu nije mogao načiniti nekakvu štetu. Teoretičari zavjere imaju svoju svrhu, a to je da zabavljaju mase. I dobro dođu za malo lošeg publiciteta. 

„Ovo je uslikano 1943. godine u Njujorku“, nastavio je Aleks. „Na fotografiji je, navodno, industrijalac Henri Morison. On je pet godina poslije nestao i nikada više nije pronađen. Ali, ovo ste vi. Henri Morison veoma liči na vas. Gotovo ste identični, zar ne?“

„Neki ljudi liče jedni na druge“, odvratio je on i potom povukao dim cigarete.  

„Provjerio sam. Koristio sam program za pretragu lica. Veoma detaljan i precizan. Izgled se u potpunosti slaže“, rekao je novinar. Bio je ozbiljan i nadmen. „Međutim, otkrio sam još nešto. Pronašao sam nekoliko fotografija iz 1978. godine. Iz Argentine. One su u boji. I na njima je ista osoba, odnosno neko ko izgleda isto kao vi i Morison.“

„Šta ja imam sa tim ljudima koji liče na mene?“

„Da li vam je poznato ime Patrik Džonson? On je na tim slikama iz Argentine. Bio je veoma bogat, ali i veoma povučen. Samo sam uspio pronaći tih nekoliko njegovih fotografija“, nastavio je Viler. „On je stradao u avionskoj nesreći 1989. godine.“

„Morison je nestao, a Džonson poginuo. Sve je to zanimljivo, ali sve to nema nikakve veze sa mnom, gospodine Viler.“

„To ste vi, gospodine Roberts“, uporan je bio radoznali toretičar zavjere. „To je nemoguće, ali ipak je tako. To je dokaz da među nama postoje oni koji nisu ljudi. Reptilijanci. Iluminati. Elita koja vlada iz sjenke, a koja nije sa ovog svijeta.“

„I vi ste došli kod jednog reptilijanca da mu to kažete u lice“, uz osmijeh je odvratio on. Zatim je povukao dim cigarete. „Zar se ne plašite moćnih neljudskih elitista i njihovih mogućnosti?“

„Ja sam tragač za istinom. I moja velika publika vjeruje u mene. Ne plašim se da se suočim sa neprijateljem“, odlučan je bio Aleks. I zaista je nastupao kao nekakav zaluđeni osvetnik koji ima nekakvu istorijsku misiju.

„U redu, gospodine Vilson. Ne želim da vas razočaram što ste se toliko potrudili oko mene. Reći ću vam istinu. Sve ću vam ispričati. Ionako vam niko neće povjerovati u to. Osim toga, i ja ću uskoro stradati u nesreći ili ću nestati bez traga“, rekao je on i zagonetno se osmijehnuo. 

„Znači, priznajete da ste vi na ovim fotografijama? Vi ste Henri Morison i Patrik Džonson?“ 

„Da, ja sam na tim fotografijama. Ali, nisam nikakav reptil niti mason. Nisam dio neke globalne zavjere elitista niti takva zavjera postoji. Barem bi ja trebao da znam za tako nešto“, odlučno je rekao. „Ja sam Henri Morison. Ja sam i Patrik Džonson. Danas se zovem Džonatan Roberts. Ali, sve sam to ja. Samo sam mijenjao identitete, nestajao i ponovo se pojavljivao na drugim lokacijama i u drugim okolnostima.“

„Kako je to moguće?“ 

„Rođen sam kao Julije Kornelijus. 270. godine poslije Hrista. Bio sam Rimljanin. Legionar. Stacioniran na istoku. U Siriji.“ 

„Bio si rimski legionar?“, sa nevjericom je upitao Aleks. 

„Da. I tamo sam, u Damasku, upoznao okultne krugove i drevna učenja koja su bila dostupna samo nekolicini. Sve više sam ulazio u tu priču, napustio sam službu u vojsci i putovao sa tim misticima i okultistima po Persiji i centralnoj Aziji“, nastavio je sa pričon Džonatan. Povukao je naredni dim cigarete. „Onda sam u Samarkandu upoznao čarobnjaka koji mi je podario besmrtnost. Imao sam trideset godina. I od tada nisam ostario niti dana.“

„To nije moguće“, zbunjen je bio teoretičar zavjere. 

„Moguće je. To se desilo. I ne samo to. Ne samo da nisam mogao da ostarim, nego nisam uopšte mogao da umrem. Nisam se nikada razbolio. Nebrojeno puta sam upucan, proboden, isječen, bačen sa visine, zapaljen... i slično tome. Ali, uvijek bih se potpuno regenerisao za nekoliko dana i opet bih bio isti. Tridesetogodišnjak bez ikakve nove ogrebotine ili bilo kakve fizičke razlike u odnosu na ono što sam bio prije tog rituala i dara besmrtnosti.“ 

„Ti si neuništiv?“

„Pa, nisam siguran da sam baš neuništiv, ali načini na koje su pokušavali da me ubiju u prethodna dva milenijuma nisu bili djelotvorni“, rekao je Džonatan. „Ipak, siguran sam da postoje načini da umrem, ali nešto nisam raspoložen za to. Dobro mi je ovako. Još uvijek.“

„I niko nikada nije otkrio tvoju tajnu?“

„Pa, bilo je i toga. U početku nisam imao problema. Putovao sam po Aziji, bio sam dugo vremena u Kini i Indiji, pa onda u Bagdadu i arapskim zemljama. Istraživao sam. Učio. Skupljao razne mudrosti“, objašnjavao je Džonatan. „Rim kojeg sam poznavao odavno je bio nestao. Došao sam u Konstantinopolj i tamo sam se bavio trgovinom. Obogatio sam se i onda sam ušao u aristokratske krugove tadašnje Evrope.“

„U koje vrijeme je to bilo?“  

„Polovinom petnaestog vijeka. Osmanlije su uništile Romejsko carstvo i krenule su na evropske gradove. Ja sam se tada kretao po dvorovima i među evropskim plemstvom. Bio sam u njemačkim gradovima, po Francuskoj, Italiji, Engleskoj... Stalno sam bio na prostoru od Moskve do Lisabona.“

„Bio si plemić?“ 

„Da, na nekakav način i jesam. Ipak, kretao sam se u tim krugovima, bavio se trgovinom, kolekcionarstvom, umjetnošću, poznavao sam razna učenja i filozofije, tako da sam se prilično dobro uklopio u tadašnju elitu. Svi su voljeli moje društvo. Mlad. Naočit. Pametan. I naravno, prilično tajanstven.“

„Sigurno je neko nešto posumnjao“, zaključio je Aleks. 

„Da, naravno da jesu. U to vrijeme sam se bio previše opustio. Predstavljao sam se kao grof i nisam dugo vremena mijenjao ime. Desilo se da sretnem neke ljude nakon nekoliko decenija. Oni su ostarili, a ja sam bio isti. Zbog toga sam odlučio da napustim Evropu i odem u novi svijet. U Ameriku.“

„Kada je to bilo?“  

„Nakon Napoleonovih ratova. Bio sam u to vrijeme u Francuskoj. Oficir u carskoj vojsci. Zvanično sam poginuo na Vaterlou, ali sam otplovio preko okeana“, nastavio je Džonatan. „Imao sam priličnu količinu zlata kod sebe i to sam iskoristio da započnem novi život u Americi. Postao sam vlasnik velike plantaže pamuka u Džordžiji. To je bilo 1823. godine.“

„I šta se onda desilo?“ 

„Dvadesetak godina poslije morao sam da nestanem. Promijenio sam identitet i preselio se u Luizijanu. Tamo sam kupio novu plantažu i nastavio sam na sličan način.“

„Bio si robovlasnik?“ 

„Da, bio sam. To je bilo takvo vrijeme“, odvratio je on, te sa uživanjem dovršio cigaretu. „Zatim je započeo rat i onda sam se uključio u Armiju Konfederacije. Zvanično sam poginuo 1864. godine u Tenesiju. Ali, opet sam promijenio identitet i otišao na zapad. I naredne decenije sam živio na Divljem zapadu. Bio sam odmetnik, pa stočar, a onda sam se uključio u posao sa naftom. U Teksasu.“

„Tada je bilo lakše da se krije identitet. Nije bilo fotografija, a posebno ne medija kakve imamo danas“, rekao je teoretičar zavjere. 

„Da, baš tako. U prvim decenijama dvadesetog vijeka jedno vrijeme sam živio u Kanadi, a onda sam se ponovo vratio u SAD i postao sam Henri Morison. Kasnije sam morao da promijenim identitet i da na neko vrijeme nestanem odavde. Otišao sam u Argentinu i tamo sam bio do te famozne avionske nesreće, a onda sam otišao u Boliviju i tu proveo narednih dvadeset godina. 2010. godine sam se vratio u SAD i postao sam ono što sam danas. Džonatan Roberts. Vlasnik velike trgovinske kompanije sa sjedištem u Londonu. I to je to. To je moja priča.“

„Kakav je kraj te tvoje priče?“, upitao je Aleks. 

„Ne znam. Još uvijek nema kraja. I nisam siguran koliko će trajati“, uz blagi osmijeh je odvratio. „Uskoro će i Džonatan da nestane. I onda ću negdje drugo postati neko drugi. Nekoliko decenija ću morati da budem u ilegali, a onda ću vidjeti gdje ću se pojaviti i kakva će biti moja nova uloga.“ 

„Zar te ne brine to što si mi sve ovo ispričao? Zar te ne brine reakcija javnosti?“, upitao je teoretičar zavjere. 

„Ne brine me. Niko neće povjerovati u sve ovo. Ne bih ni ja da sve to nisam doživio“, hladno je odvratio Džonatan. „Uskoro Džonatana neće biti. Opet ću nestati. Otići ću na neko egzotično mjesto i pritajiti se tamo. U Aziju. Ili Afriku. Možda opet u Južnu Ameriku. Svijet je veliki i na njemu uvijek ima mjesta za mene. A onda, kada prođe neko vrijeme, kada me zaborave, ponovo ću se vratiti na velika vrata. Kao i uvijek što sam radio.“

Aleks Viler je bio prilično zbunjen. Izgleda da je ostao bez teksta nakon ovog razgovara sa njim. Definitivno to nije očekivao. Nije dobio ljude-reptile niti Iluminate. Nije dobio elitistu koji je dio globalne zavjere. Dobio je besmrtnika koji gotovo dvije hiljade godina krije svoj identitet i putuje širom planete.  

Pozdravili su se. Novinar je otišao iz njegove kancelarije. On je ostao sam sa svojim mislima. Zapalio je cigaretu i opušteno povlačio dimove. Razmišljao je o svemu onome što je bilo i o svemu onome što bi moglo da bude.  

Vrijeme je prolazilo. Decenije su postale stoljeća, a stoljeća milenijumi. A on je i dalje bio tu. Od početka nove ere do današnjih dana samo on je ostao isti. Sve drugo se promijenilo. Okolnosti su bile sasvim drugačije. Nezamislive u odnosu na ono što je mogao da očekuje.

Sada je bila 3256. godina. I ponovo je otišao u novi svijet. Ali, to je sada bila planeta daleko od Sunčevog sistema. Bio je u koloniji koja se ubrzano širila. Više nije bio ograničen na planetu Zemlju. Sada je imao čitav svemir pred sobom. Planirao je da ovdje ostane još jednu deceniju, a onda će nastaviti dalje. Na novu čudesnu planetu sa drugim kolonizatorima.

Život mu je postao uzbudljiviji nego ikada ranije. I namjeravao je da nastavi u tom smjeru. Barem još koji milenijum.  

d2d_images/chapter_title_above.png





d2d_images/chapter_title_corner_decoration_left.png





d2d_images/cover.jpg
Pero Nestorovi¢

S DRUGE STRANE
STURRNASTI






d2d_images/chapter_title_corner_decoration_right.png





d2d_images/image000.png
Pero Nestorovic

S druge strane

stvarnosti





d2d_images/chapter_title_below.png





